রোমাঞ্চকর জয়ে আবাহনীকে পেছনে ফেলে শীর্ষে মোহামেডান
আগ্রাসী মোহামেডানকে পাল্টা জবাবে ঘাম ছুটিয়ে দিল ঊষা ক্রীড়া চক্র। কিন্তু রোমাঞ্চের নানা বাঁক পেরিয়ে শেষ পর্যন্ত ফায়জাল বিন সারির হ্যাটট্রিকে জয়ের হাসি হাসল মোহামেডানই।মওলানা ভাসানী জাতীয় হকি স্টেডিয়ামে মঙ্গলবার প্রিমিয়ার ডিভিশন হকি লিগের সুপার সিক্সের ম্যাচে ৬-৫ ব্যবধানে জিতেছে মোহামেডান।সুপার সিক্সে জয়ে ফিরল মোহামেডান। অ্যাজাক্স স্পোর্টিং ক্লাবকে ৯-২ ও বাংলাদেশ পুলিশের বিপক্ষে ৬-৩ ব্যবধানে জয়ের পর মেরিনার ইয়াংসের বিপক্ষে আগের ম্যাচে ৩-২ গোলে হেরেছিল তারা।টেবিলেও চলছে হাড্ডাহাড্ডি লড়াই। এই জয়ে আবাহনীকে পেছনে ফেলে শীর্ষস্থান পুনরুদ্ধার করেছে মোহামেডান; ১৪ ম্যাচে ৩৫ পয়েন্ট তাদের। ১ পয়েন্ট কম নিয়ে দ্বিতীয় স্থানে আছে আবাহনী। লিগের মুকুট ধরে রাখার লড়াইয়ে ভালোভাবে আছে মেরিনার ইয়াংসও; ১৩ ম্যাচে ৩১ পয়েন্ট তাদের।প্রথম পর্বের ম্যাচে মোহামেডানকে ৩-৩ ড্রয়ে রুখে দেওয়া ঊষা সুপার সিক্সের লড়াইয়ে শুরুতে অবশ্য খেই হারায়। প্রথম মিনিটে পেনাল্টি কর্নার থেকে মোহামেডানকে এগিয়ে নেন মালয়েশিয়ার খেলোয়াড় ফায়জাল বিন সারি। দুই মিনিট পর আল নাহিয়ান শুভর ফিল্ড গোলে ব্যবধান হয় দ্বিগুণ। এরপর সারির লক্ষ্যভেদ স্কোরলাইন ৩-০ করে নেয় সাদাকালো জার্সিধারীরা।
ঊষা ঘুরে দাঁড়ানোর উপলক্ষ্য পায় প্রথম কোয়ার্টারের শেষ দিকে, ইশরাত ইকতিদারের ফিল্ড গোলে। দ্বিতীয় কোয়ার্টারের শুরুতে ফায়জাল বিন সারি হ্যাটট্রিক পূরণের পাশাপাশি ব্যবধান ফের বাড়িয়ে নেন। এরপর ফিতফি বিন সারির গোলে ম্যাচের নিয়ন্ত্রণ নেয় মোহামেডান।কিন্তু নাটকীয়তার তখনও বাকি। ৩৪ থেকে ৪৭তম মিনিটে তিন গোল করে স্কোরলাইন ৫-৪ করে নেয় ঊষা। চতুর্থ ও শেষ কোয়ার্টারে ৪৮তম মিনিটে দ্বীন ইসলাম ইমনের হিটে মোহামেডান ফের চালকের আসনে বসে। পরের মিনিটেই আরশাদ হোসেনের ফিল্ড গোলে সমতার সম্ভাবনা উজ্জ্বল করে ঊষা, কিন্তু বাকি সময়ে পেরে ওঠেনি তারা।মেরিনার ইয়াংসের বিপক্ষে ৫-৩ গোলে হেরে সুপার সিক্স শুরু করা ঊষা নিজেদের দ্বিতীয় ম্যাচে অ্যাজাক্স স্পোর্টিংয়ের বিপক্ষে ২-১ গোলে জিতেছিল। আগের ম্যাচে তারা ৩-২ ব্যবধানে হেরে যায় আবাহনীর কাছে। ১৪ ম্যাচে ২৮ পয়েন্ট নিয়ে শিরোপা লড়াই থেকে বেশ পিছিয়ে পড়ল তারা।

প্রিমিয়ার ডিভিশন হকি লিগে ১১ গোলের উত্তাপ ছড়ানো ম্যাচে ঊষা ক্রীড়া চক্রকে হারিয়েছে মোহামেডান।